Diari Oficial de la Generalitat Valenciana


Sumari del DOGV 2923, del 05-02-1997 (1997/832614)

ORDRE de 16 de desembre de 1996, de la Conselleria de Cultura, Educació i Ciència, per la qual es convoquen beques destinades a la formació, el perfeccionament i l'actualització dels tècnics i professionals de l'activitat fisicoesportiva de la Comunitat Valenciana, i s'aproven les bases per les quals se'n regula la concessió.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2923

Data del DOGV
:   05-02-1997

Secció del DOGV
:   ALTRES DISPOSICIONS

Número del document
:   1997/832614


Data del document
:   16-12-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 16 de desembre de 1996, de la Conselleria de Cultura, Educació i Ciència, per la qual es convoquen beques destinades a la formació, el perfeccionament i l'actualització dels tècnics i professionals de l'activitat fisicoesportiva de la Comunitat Valenciana, i s'aproven les bases per les quals se'n regula la concessió.  
La Llei 4/1993 de 20 de desembre, de la Generalitat Valenciana, de l'Esport de la Comunitat Valenciana estableix, en l'article 3, el suport a la investigació esportiva, al desenvolupament de les ciències aplicades a l'esport i a la formació i actualització del personal tècnic.  
La Conselleria de Cultura, Educació i Ciència, en la seua tasca de promoció i difusió de l'esport, ha de procurar la col·laboració amb les universitats de la Comunitat Valenciana amb vista a promoure, impulsar i coordinar la investigació científica i el desenvolupament tecnològic de l'esport.   
L'esport d'alt rendiment es caracteritza cada vegada més pel seu marcat nivell professional i per les seues exigències en el rendiment esportiu. Múltiples facetes incideixen de manera decisiva en l'aprofitament de l'entrenament esportiu i en l'optimització del rendiment en la competició. L'entrenament en aquest nivell es caracteritza per ser una activitat multidisciplinar en què es complementen diverses ciències com la biomecànica, la medicina, l'educació física, la psicologia, la fisioteràpia, entre d'altres. En aquest sentit, l'entrenador de l'esportista d'alt nivell, en el seu procés de formació, necessita adquirir els coneixements específics que li proporcionen les diferents ciències de l'esport i ha de buscar suport en la base científica que li ofereixen els coneixements actuals.  
A fi de promocionar aquesta àrea esportiva que permeta i afavorisca el perfeccionament i l'actualització dels tècnics i professionals de l'activitat fisicoesportiva de la Comunitat Valenciana, la Conselleria de Cultura, Educació i Ciència estableix el present règim d'ajudes que s'ajustaran, en la seua concessió, als criteris de concurrència, publicitat i objectivitat.  
En atenció d'aquests motius, i d'acord amb el que estableixen l'article 35 de la Llei 5/1983, de 30 de desembre, de Govern Valencià; els articles 15, 16 i 17 de la Llei 4/1993, de l'Esport de la Comunitat Valenciana, el Text Refós de la Llei de la Hisenda Pública de la Generalitat Valenciana, aprovat per Decret Legislatiu de 26 de juny de 1991 del Consell de la Generalitat Valenciana; i el Decret 108/1992, de 6 de juliol, del Govern Valencià, pel qual es regula la concessió de beques,  
DISPOSE  
Primer  
Convocar la concessió d'un màxim de quatre beques per a tècnics i professionals de l'activitat fisicoesportiva de la Comunitat Valenciana, per un import global màxim d'un milió de pessetes (1.000.000 PTA), amb càrrec al capítol IV de la secció 09, servei 09, programa 457.10 i línia 4.04 dels Pressupostos de la Generalitat Valenciana per a 1997.  
Segon  
L'import de les beques per a tècnics i professionals de l'activitat fisicoesportiva serà de 250.000 pessetes, i es valoraran les sol·licituds realitzades en temps i forma, en funció dels criteris establits en les bases d'aquesta ordre.  
Tercer  
Aprovar les bases per les quals es regula la convocatòria de beques per a tècnics i professionals de l'activitat fisicoesportiva que figuren com a annex I a aquesta ordre.  
DISPOSICIONS FINALS  
Primera  
Per a l'adequat desenvolupament i execució d'allò que es disposa en aquesta ordre, es faculta el director general de l'Esport per a dictar les resolucions de concessió i denegació de les sol·licituds presentades, i les necessàries per a l'aplicació d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra la present ordre, que posa fi a la via administrativa, s'hi podrà interposar un recurs contenciós administratiu en el termini de dos mesos, a comptar del dia de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Cultura, Educació i Ciència.   
Tot això, de conformitat amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 16 de desembre de 1996  
La consellera de Cultura, Educació i Ciència  
MARCELA MIRÓ PÉREZ  
ANNEX I  
Bases per les quals es regula la concessió de beques per a la formació, el perfeccionament i l'actualització de tècnics i professionals de l'activitat fisicoesportiva de la Comunitat Valenciana que desenvolupen la seua tasca en l'àrea de l'alt rendiment esportiu  
Primera. Beneficiaris de les beques per a professionals de l'activitat fisicoesportiva  
1.1 Podran sol·licitar aquestes beques els professionals de l'activitat fisicoesportiva que complisquen els següents requisits:  
1.2.1 Tenir la condició de valencians o valencianes, conforme al que disposa l'Estatut d'Autonomia de la Comunitat Valenciana.  
1.2.2 Estar o haver sigut qualificat com a esportista d'elit segons els criteris establits en l'Ordre de 4 de maig de 1995, de la Conselleria de Cultura (DOGV núm. 2.505).  
1.2.3 Estar en possessió del títol de llicenciat, diplomat, enginyer o comptar amb la titulació de tècnic esportiu superior o equivalent.  
1.2.4 No comptar amb ingressos anuals bruts superiores a 2.500.000 de pessetes durant l'exercici econòmic anterior a la convocatòria.  
1.2.5 Haver formalitzat la matrícula en el I Màster d'Alt Rendiment Esportiu organitzat per la Universitat de València.  
Segona. Objecte i aplicació de les beques  
Les beques per a professionals de l'activitat fisicoesportiva objecte d'aquesta convocatòria, tindran com a finalitat donar suport a la formació, especialització i actualització dels/de les professionals de l'activitat fisicoesportiva, i estaran dirigides al finançament parcial de l'import de la matrícula del I Màster d'Alt Rendiment Esportiu organitzat per la Universitat de València.  
Tercera. Import global màxim de les beques i línia de subvenció que les finança  
L'import global màxim de les beques serà, per a 1997, el que s'establisca en la Llei de Pressupostos de la Generalitat Valenciana, per tant, queda condicionat a l'existència de crèdit adequat i suficient en el capítol IV, la secció, el servei, el programa i la línia corresponents.  
Quarta. Sol·licituds i documentació  
4.1 Les sol·licituds es realitzaran mitjançant instància dirigida a la Conselleria de Cultura, Educació i Ciència, segons model normalitzat que figura com a annex II a aquesta ordre i que es trobarà a disposició dels interessats a l'Oficina d'Informació de la Conselleria de Cultura, Educació i Ciència.  
4.2 L'imprés normalitzat de sol·licitud, degudament emplenat, anirà acompanyat de la següent informació i documentació:  
a) Fotocòpia confrontada del document que acredite l'admissió al I Màster d'Alt Rendiment Esportiu organitzat per la Universitat de València, i del pagament de les taxes de matrícula.  
b) Full manuscrit en què s'exposen els motius pels quals desitja accedir al curs.  
c) Fotocopia del DNI i NIF.  
d) Certificat d'empadronament en qualsevol municipi de la Comunitat Valenciana.  
e) Currículum. Tots els mèríts que es manifesten en el currículum caldrà acreditar-los documentalment per a tenir-los en consideració.  
f) Fotocòpia confrontada del document de liquidació del IRPF de l'any anterior, en què aparega el sol·licitant o la decalaració jurada del sol·licitant de no estar obligat a declarar.  
4.3 Les sol·licituds es presentaran al Registre General de la Conselleria de Cultura, Educació i Ciència, situat a l'avinguda Campanar, 32, de València, a les direccions territorials d'Alacant, Castellón o València o a qualsevol dels llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4.4. El termini de presentació de sol·licituds serà de 15 dies hàbils, a comptar des de l'endemà de la publicació d'aquesta ordre en el Diari Oficial de la Generalitat Valenciana. En cas que el termini finalitze en dia inhàbil, s'entendrà prorrogat fins al primer dia hàbil següent.  
4.5 L'admissió a tràmit d'una sol·licitud de beca no generarà cap compromís de concessió.  
4.6 La sol·licitud es considerarà desestimada si la resolució no es produeix en el termini de tres mesos des de l'acabament del termini de presentació d'instàncies.  
Cinquena. Valoració de les sol·licituds i resolució del procediment  
5.1 Per a l'estudi i la valoració de les sol·licituds presentades es constituirà una comissió tècnica d'avaluació formada per tres membres designats pel director general de l'Esport.  
5.2 La valoració de les sol·licituds s'efectuarà atenent els criteris següents.  
A. Formació acadèmica.  
5.2.1. Títol de doctor: 3 punts.  
5.2.2. Suficiència investigadora: 1 punt.  
5.2.3. Títol de llicenciat, enginyer, arquitecte, diplomat: 1 punt per cada titulació acreditada.  
 5.2.4. Expedient acadèmic:  
- Aprovat: 1 punt.  
- Notable: 1.75 punts.  
- Sobresortint: 2 punts.  
Aquesta àrea es valorarà amb un màxim de 5 punts, i s'acreditarà mitjançant: fotocòpia confrontada oficialment de la titulació acadèmica, original o fotocòpia confrontada del certificat acadèmic complet en què figuraran totes les qualificacions obtingudes, uns altres mèrits acadèmics que el sol·licitant desitge fer-hi constar aportant una fotocòpia compulsada del títol administratiu corresponent.  
B. Formació específica esportiva.  
5.2.5 Uns altres títols:  
- Entrenador nacional o equivalent: 0.75 punts.  
- Entrenador regional o equivalent: 0.50 punts.  
- Monitor o equivalent: 0.25 punts.  
Aquesta àrea es valorarà fins a un màxim de 3 punts, i s'acreditarà mitjançant: fotocòpia confrontada de les titulacions abans indicades.  
C. Publicacions i assistència a congressos.  
5.2.6 Publicacions, ponències, comunicacions relacionades amb l'alt rendiment esportiu.  
Per cada publicació, ponència o comunicació es podrà obtenir fins a un màxim de 0,50 punts, i s'acreditarà mitjançant: fotocòpia confrontada de les actes del congrés on aparega el nom del sol·licitant i el títol de la publicació, ponència o comunicació o la documentació corresponent.  
5.2.7 Assistència a cursos especialitzats relacionats amb l'alt rendiment esportiu.  
Els cursos de formació i perfeccionament d'una durada no inferior a 30 hores, es valoraran fins a 0,25 punts.  
Els cursos de formació i perfeccionament d'una durada superior a 100 hores, es valoraran fins a 0,75 punts. S'hi acreditarà l'assistència mitjançant fotocòpia compulsada del certificat d'assistència al curs amb expressió de la durada real.  
El conjunt d'aquesta àrea es valorarà fins a un màxim de 2 punts.  
D. Experiència docent i professional.  
5.2.8 Experiència docent i experiència professional com a entrenador: docència en cursos encaminats a l'obtenció del títol d'entrenador nacional, organitzats per les federacions esportives o uns altres organismes, docència als centres d'ensenyament superior que conduïsquen a l'obtenció del títol de llicenciat en Educació Física o diplomat en Magisteri especialitzat en Educació Física i experiència professional com a entrenador.  
Aquesta àrea es valorarà amb 1 punt per curs acadèmic impartit als centres d'ensenyament superior, 0,50 per cada curs impartit encaminat a l'obtenció d'entrenador nacional o equivalent i 0,50 per cada any de servei com a entrenador, fins a un màxim de 3 punts. S'acreditarà mitjançant: la certificació dels serveis prestats expedits per l'organisme competent o la fotocòpia confrontada del contracte amb expressió de la durada real.  
E. Programes oficials de tecnificació.  
5.2.9 Estar immergit com a tècnic dins d'algun dels programes de tecnificació de la Generalitat Valenciana, federació autonòmica o Federació Espanyola.  
Aquesta àrea es valorarà amb 2 punts per cada any d'experiència, fins a un màxim de 12 punts, i s'acreditarà mitjançant la corresponent certificació de l'organisme competent.  
F. Condició d'esportista d'elit i/o alt nivell.  
5.2.10 L'acreditació de la condició d'esportista d'elit o alt nivell es realitzarà mitjançant la corresponent certificació de l'organisme competent.  
Aquesta àrea es valorarà amb 5 punts per la acreditació de la condició d'esportista d'alt nivell o elit A, i amb 3 punts per l'acreditació de la condició d'esportista d'elit B.  
5.3 Una vegada formalitzats els actes d'instrucció corresponents, la comissió tècnica d'avaluació estudiarà i valorarà les sol·licituds presentades i elevarà la proposta de resolució de concessió i/o desestimació al director general de l'Esport en el termini no superior a 20 dies naturals des de la conclusió del termini d'acabament de presentació de les sol·licituds.  
5.4 La concessió o desestimació de beques destinades a professionals de l'activitat física serà comunicada per la direcció general de l'Esport als interessats, també s'exposaran públicament als taulers d'anuncis de la Conselleria de Cultura, Educació i Ciència i de les direccions territorials d'Alacant, Castelló i València.  
5.5 Quan el procediment d'adjudicació de les beques s'inicie en l'exercici anterior al de la seua aplicació, l'adjudicació quedarà condicionada a l'existència de crèdit adequat i suficient en el pressupost de despeses de la Generalitat Valenciana corresponent.  
Sisena. Obligacions dels beneficiaris  
6.1 Els beneficiaris de beques per a tècnics i professionals de l'activitat fisicoesportiva estaran obligats a:  
6.1.1 Formalitzar la matrícula en el I Màster d'Alt Rendiment, organitzat per la Universitat de València.  
6.1.2 Acreditar degudament la realització i l'aprofitament del curs per al qual es concedeix la beca mitjançant la corresponent documentació.  
6.1.3 L'ajuda concedida per aquest concepte és incompatible amb unes altres beques que puguen concedir-se per a la mateixa o similar activitat, per tant, hauran de comunicar l'obtenció de subvencions o beques per a la mateixa finalitat procedents d'unes altres administracions o ens públics o privats.  
6.1.4 La submissió a les actuacions de control financer que corresponen a la Intervenció General en relació amb les ajudes concedides.  
Setena. Modificació de la resolució de concessió  
7.1 L'import de la beca concedida en cap cas podrà ser de tal quantia que, aïlladament o en concurrència amb unes altres subvencions, ajudes o beques d'unes altres administracions públiques o d'uns altres ens públics o privats, supere el cost de l'activitat a desenvolupar pel beneficiari.  
7.2 Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o beques atorgades per unes altres administracions o ens públics o privats, segons s'indica a la base 6.1.3, podrà donar lloc a la modificació de la resolució de concessió.  
Vuitena. Relació amb la Generalitat Valenciana  
8.1 La concessió i l'aprofitament de la beca objecte d'aquesta convocatòria, quan el beneficiari siga un empleat de la Generalitat Valenciana, funcionari o laboral, no hi modificarà la seua relació laboral.  
8.2 La concessió i l'aprofitament de la beca objecte d'aquesta convocatòria, quan el beneficiari no mantinga cap relació amb la Generalitat Valenciana, no implicarà cap vinculació laboral o administrativa amb la Conselleria de Cultura, Educació i Ciència.  
Novena. Procediment de pagament  
Una vegada justificada degudament, es pagarà l'import total de la beca d'una sola vegada.  
Deu. Termini i forma de justificació  
10.1 Les beques es destinaran exclusivament al pagament de l'import de matrícula del I Màster d'Alt Rendiment organitzat per la Universitat de València.  
10.2 Per al cobrament de la beca, els beneficiaris hauran de presentar la documentació següent:  
a) Fotocòpia confrontada del document que acredite l'admissió al I Màster d'Alt Rendiment Esportiu i del pagament de les taxes de matrícula.   
10.3 Una vegada conclòs el Màster, i per a justificar-ne la realització i l'aprofitament, els beneficiaris hauran de presentar la següent documentació:  
a) Certificat d'assistència que acredite haver-hi assistit almenys al 80% de les classes teoricopràctiques.  
b) Original o fotocòpia confrontada del certificat de qualificacions.  
c) Memòria de les pràctiques realitzades acompanyada del corresponent informe del professor-tutor.  
d) Projecte d'investigació acompanyat de l'informe favorable del professor-tutor, que continga el grau de compliment del pla de treball, els resultats i el nivell de formació abastat pel becari.  
10.4 En el termini de tres mesos, a comptar de la notificació de la concessió, s'haurà de presentar la documentació referida en l'apartat 10.2. d'aquesta mateixa base.  
10.5 En el termini de tres mesos, a comptar de l'acabament del Màster, s'haurà de presentar la documentació referida en l'apartat 10.3. d'aquesta mateixa base.  
Onze. Reintegrament de la Beca  
11.1 Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:  
a) Incompliment de l'obligació de justificació.  
b) Obtenir la subvenció sense reunir les condicions requerides.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades als beneficiaris amb motiu de la concessió de la subvenció.  
e) Igualment, en el supòsit previst en la base 7.1, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat desenvolupada.  
Dotze  
12.1 En tot el que no preveu aquesta ordre, els beneficiaris se sotmetran a allò que estableix la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici 1996. Tot això, sense perjudici del règim d'infraccions i sancions previst en el títol IV del Text Refós de la Llei d'Hisenda Pública de la Generalitat Valenciana.  
12.2 La Direcció General de l'Esport podrà demanar totes les informacions, aclariments o documents complementaris que considere necessaris per al seu assessorament.  
12.3 La Conselleria de Cultura, Educació i Ciència es reserva el dret d'inspeccionar i comprovar el grau de compliment pel beneficiari de les obligacions al seu càrrec.